Title: Spoločný regulačný úrad
Author: Herman
Last saved by: Dodok
Company: MDPT

Predkladacia správa

Uznesením vlády č. 196/2003 bola schválená ”Národná politika pre elektronické komunikácie”. V bode B.3. tohto uznesenia bola ministrovi dopravy, pôšt a telekomunikácií uložená úloha v spolupráci s ministrom kultúry, predsedom Telekomunikačného úradu SR, predsedom Rady pre vysielanie a retransmisiu a predsedom Poštového úradu predložiť na rokovanie vlády návrh na vytvorenie spoločného regulačného orgánu pre elektronické komunikácie, ktorý by vznikol zlúčením Rady pre vysielanie a retransmisiu, Telekomunikačného úradu SR a prípadne i Poštového úradu.
   
Štátna regulácia v oblasti telekomunikácií je v súčasnosti v kompetencii Telekomunikačného úradu SR. Vzhľadom na prebiehajúcu konvergenciu sektorov telekomunikácií, médií a informačných technológií je potrebné reguláciu v oblasti elektronických komunikácií optimalizovať. Spôsob štátnej regulácie je potrebné prispôsobovať regulačnému rámcu pre elektronické komunikácie, ktorý bol schválený v EÚ. Pružný systém regulácie elektronických komunikácií vyžaduje pohotovú výmenu informácií medzi regulačným orgánom, účastníkmi trhu a všetkými zainteresovanými subjektmi. 

Vo všeobecnosti je žiaduce usilovať o zníženie nákladov na štátnu administratívu, a to aj v oblasti regulácie. Info-komunikačný trh v SR je pomerne malý, je preto potrebné priebežne skúmať možnosti optimalizácie nákladov na výkon regulácie. S ohľadom na vývoj trhu v SR jedným zo spôsobov by mohlo byť aj zlúčenie viacerých regulačných orgánov. Cieľom je dosiahnuť administratívne úspory vyplývajúce zo zlúčenia viacerých subjektov do jedného, pri zachovaní ich poslania. Znamená to podporu čo najužšej spolupráce týchto zložiek pri regulácii trhu, avšak s ohľadom na špecifiká technickej, ekonomickej a obsahovej regulácie. 

Na Slovensku v súčasnosti pôsobia v oblasti pôšt, telekomunikácií a médií 3 samostatné regulačné orgány. Technickú a ekonomickú reguláciu v oblasti telekomunikácií vykonáva Telekomunikačný úrad SR so 186 zamestnancami a v oblasti poštových služieb je to Poštový úrad s 19 zamestnancami. Reguláciu obsahu vykonáva Rada pre vysielanie a retransmisiu s 30 zamestnancami. Podrobnejšie členenie z hľadiska organizácie úradov je v prílohe č. 1. Každý z týchto regulačných orgánov pôsobí za iných podmienok, reguluje inú oblasť trhu, má taktiež iné kompetencie. Základom pre vznik integrovaného regulačného orgánu by mohlo byť zlúčenie Telekomunikačného úradu SR, Poštového úradu a Rady pre vysielanie a retransmisiu. 

Regulačné orgány sú financované zo štátneho rozpočtu. Telekomunikačný úrad SR a Poštový úrad prostredníctvom rozpočtovej kapitoly MDPT SR a Rada pre vysielanie a retransmisiu z kapitoly Všeobecná pokladničná správa. 

Telekomunikačný úrad SR vykonáva štátnu reguláciu telekomunikačných činností, zabezpečuje medzinárodné vzťahy v oblasti telekomunikácií na úrovni regulačných orgánov, spolupracuje s Radou pre vysielanie a retransmisiu v oblasti rozhlasového vysielania a retransmisie, zabezpečuje štátny dohľad v telekomunikáciách a ukladanie sankcií.

Poštový úrad vykonáva štátnu reguláciu poštových služieb, t. j. utvára podmienky na vznik a udržiavanie konkurenčného prostredia na trhu, určuje všeobecné pravidlá poskytovania poštových služieb, ukladá povinnosť poskytovať univerzálnu službu a určuje požiadavky na prevádzku verejnej poštovej siete vrátane regulácie poštových sadzieb, zabezpečuje výkon štátneho dohľadu nad poskytovaním poštových služieb, zabezpečuje medzinárodné vzťahy v oblasti poštových služieb na úrovni regulačných orgánov.

Rada pre vysielanie a retransmisiu presadzuje záujem verejnosti pri uplatňovaní práva na informácie, slobodu prejavu a prístup ku kultúrnym hodnotám a vzdelaniu a vykonáva štátnu reguláciu v oblasti vysielania a retransmisie, zabezpečuje dohľad nad uchovávaním plurality informácií v spravodajských reláciách vysielateľov, ktorí vysielajú na základe zákona, zabezpečuje dohľad nad dodržiavaním právnych predpisov upravujúcich vysielanie a retransmisiu a vykonáva štátnu správu v oblasti vysielania a retransmisie vymedzenú zákonom č. 308/2000 Z. z.